《九日幽居书怀》
宋代·赵湘

九月蝉稀九日催，年光如逐水声回。
人思往事凄凉在，菊倚荒庭寂寞开。
落叶偶从池上过，夕阳初傍酒边来。
白衣去后无消息，雨湿东篱欲长苔。

作者简介：赵湘（959-993），字叔灵，祖籍南阳（《南阳集》卷一《后感知赋序》），居衢州西安（今浙江衢州。据《宋诗纪事》卷五）。太宗淳化三年（992）进士，授庐江尉。四年卒，年三十三（《景文集》卷四五《南阳集序》）。其后以孙赵抃贵，追赠司徒。湘之文扫除排俗，有孙、李遗风。赵湘诗风骨苍秀。